遇便風
作者：陳舜俞
朝代：宋

paragraphs: 舳艫泝隋堤，積潦涵楚甸。
大帆挂長檣，薰飈借良便。
氣張中軍旗，勢疾强弩箭。
浪頭噴飛雪，波心落流電。
或如春雷振，又若疾雨濺。
天空文鷁歸，珠媚淵龍戰。
久來去意切，幸此行色變。
舟子嘯引項，挽夫喜盈面。
揭篙無施勞，躍馬莫我先。
行吁思景附，坐指交勇羨。
日陰未頃刻，道里歷宇縣。
津亭倏渡淮，官堠俄入汴。
盛夏草樹齊，遠水蘋藻遍。
晚景稍可愛，少瞬不再見。
我非欲速者，疾目憎轉眩。
衣袂聊虛凉，心焉獨安宴。
向夕風少休，遲留樂幽睠。